Dôvodová správa

A.	Všeobecná časť:

Návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov predkladá Ministerstvo spravodlivosti Slovenskej republiky do legislatívneho procesu ako iniciatívny návrh.
 
Ministerstvo financií Slovenskej republiky predložilo na rokovanie vlády Slovenskej republiky návrh rozpočtu verejnej správy na roky 2006 až 2008. V návrhu uznesenia vlády Slovenskej republiky k uvedenému materiálu sa ukladá podpredsedovi vlády a ministrovi spravodlivosti úloha C. 6 "predložiť na rokovanie vlády SR návrh novely zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a  zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov za účelom trvalého zrušenia inštitútu ďalšieho platu pre sudcov a prokurátorov. Prostriedky určené na jeden ďalší plat (finančne zabezpečené v štátnom rozpočte) navrhuje  transformovať do ostatných zložiek platu, s výnimkou základného platu.“    

Vzhľadom na to, že Ministerstvo spravodlivosti Slovenskej republiky nesúhlasí s trvalým zrušením inštitútu ďalšieho platu pre sudcov a prokurátorov predkladá na rokovanie vlády Slovenskej republiky kompromisný návrh, v rámci ktorého sa sudcom a prokurátorom prizná iba jeden ďalší plat splatný v mesiaci december  v roku 2006.

	Navrhovaná právna úprava nebude mať negatívny dopad na štátny rozpočet, rozpočty obcí alebo rozpočty vyšších územných celkov. Vyčíslenie pozitívneho dopadu na štátny rozpočet je uvedené v rámci doložky finančných, ekonomických, environmentálnych vplyvov a vplyvov na zamestnanosť.

Návrh novely je v súlade s Ústavou Slovenskej republiky, ako aj  v súlade s medzinárodnými zmluvami, ktorými je Slovenská republika viazaná.

	Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

B.	Osobitná časť:

K čl. I.

K bodu 1:

	Ministerstvo spravodlivosti kompromisne navrhuje odňatie jedného ďalšieho platu sudcov v roku 2006, a to z dôvodu návrhu uznesenia vlády SR k návrhu rozpočtu verejnej správy na roky 2006 až 2008 , ktoré predložilo na rokovanie vlády SR Ministerstvo financií SR, v ktorom navrhlo trvalo zrušiť inštitút ďalšieho platu pre sudcov a prokurátorov.

	Túto požiadavku je možné legislatívno – technicky vyjadriť iba pozitívnym vymedzením v rámci prechodných ustanovení zákona, v rámci ktorých sa stanovujú podmienky na priznanie ďalšieho platu za mesiac november 2006.

K bodu 2:

	Vzhľadom na skutočnosť, že sa v rámci bodu 1 vymedzujú podmienky na priznanie ďalšieho platu za rok 2006, je nevyhnutné opätovne posunúť účinnosť § 77 platného zákona, ktorý upravuje podmienky a splatnosť ďalších platov za mesiac máj a november  opätovne o ďalší rok, teda na 1. január 2007.

K čl. II: 

K bodu 1:

	V zmysle návrhu uznesenia vlády SR k návrhu rozpočtu verejnej správy na roky 2006 až 2008 , ktoré predložilo na rokovanie vlády SR Ministerstvo financií SR, v rámci ktorého navrhlo trvalo zrušiť inštitút ďalšieho platu pre sudcov a prokurátorov, Ministerstvo spravodlivosti predkladá kompromisný návrh a navrhuje odňatie ďalšieho platu prokurátorov v roku 2006.

  	Z toho dôvodu je potrebné doplniť nové prechodné ustanovenie § 265c, v ktorom je táto požiadavka zohľadnená.

K bodu 2:

Vzhľadom na skutočnosť, že sa v rámci bodu 1 vymedzujú podmienky na priznanie ďalšieho platu za rok 2006, je nevyhnutné opätovne posunúť účinnosť § 106 platného zákona, ktorý upravuje podmienky a splatnosť ďalších platov za mesiac máj a november opätovne o ďalší rok, teda na 1. január 2007.

K čl. III:

	Vzhľadom na predpokladanú dĺžku legislatívneho procesu a potrebnú dĺžku legisvakancie sa navrhuje, aby zákon nadobudol účinnosť  1. januára 2006.